Kumelionių tiltas

**Kumelionių tiltas** – automobilių transporto tiltas Marijampolės miesto pietiniame pakraštyje, kertantis Šešupę Vytauto gatvėje (kelyje ), šalia buvusių Marijampolės kareivinių kvartalo. Į pietus nuo tilto yra Kumelionių kaimas (Marijampolės sen.), 0,4 km į pietryčius (prieš srovę) praeina Kazlų Rūdos–Šeštokų geležinkelis. Tiltas pastatytas 1926 m. Šiuolaikiniame sijiniame transporto statinyje išlikę tarpukario laikotarpiu suprojektuotų arkinių konstrukcijų elementų.  

## Istorija

Manoma, kad pirmieji mediniai tiltai Sankt Peterburgo–Varšuvos plente, jungę Kvietiškio dvarą su Kumelionimis, greičiausiai buvo pastatyti XVIII a. pabaigoje arba XIX a. pradžioje. Naujas ar suremontuotas senasis tiltas pagrindiniame Marijampolės kelyje į Kalvariją galėjo būti pastatytas 1820–1829 m. nutiesus kelio atkarpą nuo Kauno iki Kalvarijos. Medinis tiltas kasmet nukentėdavo nuo pavasarinių potvynių ir ledonešių, todėl reikėjo nuolat taisyti ir stiprinti. XIX a. pabaigoje pastačius kareivines, iškilo naujo tilto būtinybė. Buvo suręstas medinis tiltas, tačiau jis kentėjo ir nuo gamtos stichijų, ir Pirmojo pasaulinio karo negandų, todėl jo būklė tik prastėjo. 1923 m. pavasarį tiltą apžiūrėjusi kompetentinga komisija konstatavo, jog remonto darbai kainuos tiek pat kiek ir naujojo tilto statyba, todėl nuspręsta statyti naują gelžbetonį tiltą.

1926 m. Susisiekimo ministerijos Plentų ir vandens kelių valdyba vietoj buvusio medinio tilto organizavo naujo gelžbetoninio tilto per Šešupę statybą. Naujasis tiltas buvo ne tik modernių tuo metu gelžbetonio konstrukcijų, bet ir gerų architektūros formų. Projekto autorius – inžinierius Pranas Markūnas. 

Kumelionių tiltas buvo pradėtas eksploatuoti 1925 m., bet ant jo ir 1926 m. tebevyko apdailos darbai. Tiltą pastatė Lietuvos pramonės bei prekybos akcinė bendrovė, kuri specializavosi gelžbetonio tiltų statyboje. Naujasis statinys išsiskyrė arkine konstrukcija. Išstovėjo devyniolika metų, tarnavo tiek ratuotiems, tiek pėstiems kelių eismo dalyviams. Per Antrąjį pasaulinį karą, 1944 m., traukiantis vokiečių kariuomenei, Kumelionių tiltas buvo susprogdintas, tačiau greitai atstatytas.

XX a. 7-8 dešimtmetyje tiltas nebetenkino išaugusio transporto srauto, tapo per siauras. 1989–1990 m. aukštupio pusėje šalia senosios arkinės tilto dalies pristatytas naujas gelžbetoninis sijinis tiltas. Ant jo nutiesta plati gatvė, turinti po dvi eismo juostas abiem kryptimis. Darbus atliko Alytaus kelių statybos valdyba dab. (UAB „Alkesta“).

## Senojo tilto konstrukcija

Tiltas 68,25 m ilgio, 6 m pločio (su šaligatviais 8 m), turinti dvi trijų šarnyrų arkas po 25 m. Virš arkų skliautų įrengtos laikančiosios kolonos ir briaunotosios plokštės. Perdanga atremta ant paprastų šarnyrų - švininių plokščių. Skerspjūvyje pastatytos 5 kolonos per 1,5 m viena nuo kitos, išilgai tilto tarp kolonų eilių tarpas – 2,4 m. Skliautų armatūra susideda iš 44 strypų. Tilto tauras ir atramos pastatyti ant polių.

## Galerija


Kumelionių tiltas 3.JPG|Arkinės ir sijinės konstrukcijos
Kumelionių tiltas 2.JPG|Atramos pietiniame krante (Kumelionių pusėje)
Kumelionių tiltas 4.JPG|Senojo ir naujojo tilto atramos


## Šaltiniai

## Nuorodos

* Kumelionių tiltas *pamatyklietuvoje.lt*
* Kumelionių tiltas *efoto.lt*